《陪陈太守游南山道院》
宋代·宋贶

漫陪仙吏访仙乡，仙室倾颓迳路荒。
碧草护坛麏有迹，红桃照井水浮香。
岩边鹤返曾千岁，梦里丹分近一囊。
最怜仙术神如此，何不霞新炼药房。

作者简介：宋贶，字益谦，当涂（今属安徽）人。高宗建炎间以荫补将仕郎，为新安尉，知上元县，监左藏库。绍兴十一年（一一四一），为军器监主簿，十四年，由司农寺正迁金部员外郎。十八年，权户部侍郎，兼权枢密都承旨。十九年，知临安府。二十四年，知建康府，改知平江府。二十六年，责授果州团练使，梅州安置（《建炎以来系年要录》卷一四一、一五一、一五七、一六○、一六六、一六七、一七五）。孝宗乾道七年（一一七一）起知镇江府，逾年致仕（《嘉定镇江志》卷一五）。卒年七十九。事见明弘治《徽州府志》卷一○。